### Beslutning

Godkendt.

### Sagsfremstilling

## Resume og sagens baggrund

DAB søger på vegne af Gørlev Boligselskab om godkendelse af låneoptagelse u/garanti, samt huslejestigning og tinglysning af pantebrev. Der søges til finansiering af udskiftning af gasfyr til individuelle varmepumper.

## Indstillinger

Direktøren indstiller at:

1. Kommunalbestyrelsen godkender låneoptagelse på 1.345.000 kr.
2. Kommunalbestyrelsen godkender en lejeforhøjelse på 7-9%.
3. Tinglysning af anmærkningsfrit pantebrev.
4. Godkendelsen er betinget af, at der forinden igangsætning er indhentet de evt. nødvendige tilladelser, jf. bygningsreglementet, lokalplaner mv.
5. Lejeforhøjelsen først varsles til ikrafttræden fra tidspunktet for ibrugtagen jf. almenlejelovens §10 stk. 6.

## Behandling

Økonomiudvalget, Kommunalbestyrelsen.

## Sagsfremstilling

Afdeling 4122 Æblehaven omfatter 20 seniorboliger i Gørlev.

Renoveringsprojektet gennemføres som en ustøttet renovering i form af ekstraordinære vedligeholdelsesarbejder og omhandler udskiftning af gasfyr til individuelle varmepumper.

Projektet finansieres med 500.000 kr. fra egne henlæggelser, samt tilskud fra puljer og et lån fra Nykredit Realkredit på 1.345.000 kr. Nykredit Realkredit stiller i forbindelse med låneoptagelsen krav om tinglyst anmærkningsfrit pantebrev.

*Husleje*

På det ekstraordinære afdelingsmøde den 30. april 2025 blev projektet godkendt, herunder en forventet huslejestigning på 7-9%. Beregningen af huslejestigningen er baseret på både det dyreste og det billigste tilbud, samt det laveste og højeste mulige tilskud. Den endelige huslejestigning kan først fastsættes, når det præcise tilskud er afklaret.

Selskabsbestyrelsen har d. 4. juli 2025 godkendt projektet og de heraf følgende huslejestigninger.

## Økonomiske konsekvenser

Der er ingen økonomiske konsekvenser, da der ikke ansøges om garanti i forbindelse med låneoptagelsen.

### Sagens forløb

10/09/2025 Økonomiudvalget
Anbefales.

Afbud: Boris Bech, Gitte Mathiesen